Bilag 10 - Personvernerklæring

Kunden vil i forbindelse med signering og forvaltning av Avtalen samle inn og behandle enkelte personopplysninger tilhørende leverandørens representant(er)/ansatt(e). Disse opplysninger vil anses som personopplysninger etter EUs personvernforordning 2016/679 av 27. april 2016 (GDPR).

Personopplysninger som behandles:

* Navn og kontaktinformasjon til leverandørens representant(er) eller ansatt(e) som:
	1. Signerer Avtalen på vegne av Leverandøren
	2. Skal oppfylle den avtalte tjenesten og/eller levering av varer
	3. Fungerer som kontaktperson for Leverandøren;
* Informasjon om IP-adresse og andre personopplysninger generert i forbindelse med signering av denne avtalen;
* Kundens interndokumentasjon som beskriver tidligere, nåværende og potensielle fremtidige arbeider og relaterte forhold der leverandørens representant(e)/ansatt(e) er nevnt ved navn.
* Personopplysninger vil kunne innhentes direkte fra leverandørens representant(er)/ansatt(e) eller Leverandøren. Kunden vil slette disse personopplysninger når formålet med behandlingen er oppnådd.

Behandlingsgrunnlaget er berettiget interesse. Kunden må behandle disse personopplysninger for å legge til rette for intern kommunikasjon mellom partene og forvaltning av Avtalen. Personopplysninger vil kun behandles for legitime forretningsformål.

Kunden som behandlingsansvarlig er fullt ut forpliktet til å overholde gjeldende personvernlovgivning, herunder GDPR. Kunden har etablerert tilstrekkelige sikkerhetstiltak med hensyn til beskyttelse av enkeltpersoners personvern og grunnleggende rettigheter og friheter.

Leverandørens representant(er) eller ansatt(e) har rett til å:

* Bli informert om personopplysningene som behandles av Kunden
* Begrunnelsen for hvorfor personopplysninger behandles og hvor
* Få informasjon om hvor personopplysninger lagres
* Be om innsyn i de personopplysningene som behandles
* Be om, etter behov, retting og/eller sletting av personopplysninger

Spørsmål og andre henvendelser om behandling av personopplysninger som nevnes i denne personvernerklæring sendes til personvernombudet@sykehusinnkjop.no.

Dersom leverandørens representant(er) eller ansatt(e) mener at behandlingen er i strid med personvernlovgivningen, kan dette klages inn til Datatilsynet.